### 6.      Beslutning vedrørende invitation til omplacering/udæg af nye sommerhusområder i kystnærhedszonen, jf. ny planlov

**Åbent**

Sagsnr.: 326-2017-12353       J.nr.: 01.02.03           Dokumentnr.:
326-2017-130548

**Sagstype**

Beslutning.

**Resume og sagens baggrund**

Regeringens fremsatte forslag
til moderniseret planlov åbner bl.a. mulighed for at omplacere og udlægge nye
sommerhusområder i kystnærhedszonen. Under forudsætning af at lovforslaget
vedtages, har erhvervsministeren inviteret landets kystkommuner til at
forberede ansøgninger med henblik på at disse kan indsendes med frist den 15.
oktober 2017. Sagen skitserer Kalundborg Kommunes muligheder for at byde ind og
lægger op til Økonomiudvalgets beslutning om, hvorvidt kommunen skal forberede
en ansøgning til erhvervsministeren.

**Indstillinger**

Direktøren indstiller, at kommunen ikke byder ind på
invitationen fra erhvervsministeren om at udlægge eller omplacere nye
sommerhusområder i kommunen.

**Behandling**

Teknik- og Miljøudvalget, Økonomiudvalget.

**Sagsfremstilling**

*Moderniseret planlov - nye muligheder fsva.
sommerhusområder i kystnærhedszonen*

Den moderniserede planlov giver
mulighed for udlæg af nye sommerhusområder med op til 6.000 nye sommerhusgrunde
inden for kystnærhedszonen under forudsætning af, at kommunalbestyrelserne lader
områder med mindst 5.000 ubebyggede sommerhusgrunde i kystnærhedszonen
tilbageføre til landzone. Forligskredsen har endnu ikke aftalt, hvordan de
ekstra 1.000 sommerhusgrunde skal fordeles.

Hensigten er at forbedre kvaliteten af de udlagte sommerhusområder
ved at mindre attraktive områder tilbageføres, og der samtidig skabes mulighed
for at udlægge nye områder på mere attraktive placeringer, hvor der er større
muligheder for at skabe vækst og udvikling. Der vil være tale om større, ubebyggede sommerhusområder,
som hverken er blevet bebygget, byggemodnet eller udstykket, og de kan enten
være lokalplanlagte eller alene udlagt ved kommuneplan.

*Invitation fra Erhvervsministeren*

Kommunerne har mulighed for at
ansøge Erhvervsstyrelsen om at tilbageføre et eller flere uudnyttede
sommerhusgrunde, som kan omplaceres til et andet sted i kommunen. Denne omplacering
af sommerhusgrunde skal være veldokumenteret med en konkret og systematisk
vurdering ud fra analyser samt behov for omplaceringen. Der kan tilbageføres
lokalplanlagte sommerhusgrunde, med den forudsætning at proceduren for
ophævelse af lokalplanlagte er udført inden man lokalplanlægger nye
sommerhusområder.

På baggrund af ansøgninger fra kommunalbestyrelserne
vil erhvervsministeren udstede et eller flere landsplandirektiver, som
fastsætter hvilke områder, der kan udlægges som nye sommerhusområder, og på
hvilke vilkår det kan ske.

*Krav til omplacering af nye
sommerhusgrunde*

· Sommerhusgrundene skal være beliggende i sammenhængende områder,
og sommerhusområderne skal placeres i tilknytning til eksisterende eller
planlagte bysamfund, feriecentre eller sommerhusområder, hvor der er et
turistmæssigt potentiale.

· Den enkelte kommunalbestyrelse skal anvise, hvilke ubebyggede
sommerhusgrunde i kystnærhedszonen, der kan tilbageføres, så der byttes
eksisterende ubebyggede sommerhusområder med nye i forholdet 1:1 i de kommuner,
hvor det er muligt.

· Offentlighedens adgang til kysten skal sikres

· Der kan ikke udlægges nye sommerhusgrunde inden for naturområder
beskyttet af naturbeskyttelsesloven, strandbeskyttelseslinjen eller i
klitfredede områder.

· sommerhusområder skal placeres uden for områder med særlige
landskabsinteresser og naturbeskyttelsesinteresser og må ikke være i strid med
væsentlige nationale interesser.

*Processen for ansøgning*

Kommunerne
har en snæver tidsramme for at udarbejde ansøgninger. Det er således en forudsætning
for ansøgning, at kommunen:

· udarbejder en kommuneplanstrategi eller et *tillæg til*
kommuneplanstrategien (som har været i 8 ugers offentlig høring inden den 15.
oktober 2017),

· beskriver, hvordan de nye sommerhusgrunde kan understøtte vækst
og udvikling lokalt,

· gennemgår eksisterende ubebyggede sommerhusområder og vurderer,
om de kan tilbageføres, og

· beskriver behovet for nye sommerhusgrunde.

Alt materiale til ansøgningen
skal kortlægges, beskrives og fremsendes inden den 15. oktober 2017, dvs.
herunder et godkendt tillæg til planstrategien (Udviklingsstrategien i
Kalundborg Kommune).

*Muligheder i Kalundborg
Kommune*

Administrationen har undersøgt mulighederne for at omplacere
sommerhusgrunde i Kalundborg Kommune. Der findes to lokalplanlagte områder ved
hhv. [adresse] og [adresse], som endnu ikke udnyttede, men da
disse lokalplaner er af nyere dato anses områderne ikke for relevante i denne
sammenhæng. Afsættet er herefter kommuneplanlagte sommerhusområder.

Der findes kun ét udlagt sommerhusområde, der endnu ikke er
lokalplanlagt - et område ved [adresse] (se Bilag 1) - og således kun
udlagt i kommuneplanen. Arealet omfatter ca. 13 ha, hvor der vil være plads til
ca. 70 sommerhusgrunde, inklusiv grønne arealer og vejetablering. Hvis
sommerhusområdet tages ud af planlægningen, vil det give mulighed for at
placere ca. 70 nye sommerhusgrunde i et andet sted i kommunen.

Administrationen har forespurgt
de fire lodsejere og vandværket omfattet af det udlagte sommerhusområde ved
[adresse]. Alle ønsker, at udpegningen til sommerhusområde fastholdes.

Med afsæt i erhvervsministerens
krav til omplacering af nye sommerhusgrunde, har administrationen undersøgt to
muligheder for nye placeringer, i hhv. Sejerø og [adresse], hvor der ses at kunne
være et potentiale.

Sejerø: Bilag 2 viser muligheder
for nye placeringer (røde cirkler) af sommerhusgrunde i tilknytning til
eksisterende sommerhusområder på Sejerø. Det er ikke mange byggegrunde der kan
placeres, ca. 2-5 byggegrunde. Forventeligt ca. 10 sommerhusgrunde i alt på
Sejerø.

[adresse]: Bilag 3 viser mulighed
for at placere nye sommerhusgrunde ved [adresse]. Her vil det være muligt at
placere et større sommerhusområde.

*Anbefaling*

Overordnet set er der stor rummelighed i uudnyttede
sommerhusgrunde i kommunen.

Administrationen lægger til grund, at der i kommunen kun er
ét udlagt sommerhusområde, som ikke er lokalplanlagt, og som reelt vil kunne
anvendes ved en potentiel omplacering af sommerhusgrunde. Imidlertid ønsker de
pågældende lodsejere, at udlægget fastholdes i kommuneplanen. Der er således
ikke lokal opbakning.

På denne baggrund anbefaler administrationen, at kommunen
ikke byder ind på at omplacere/nyudlægge sommerhusgrunde i kommunen og dermed
ikke forbereder en ansøgning til erhvervsministeren.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - [adresse] - muligt tilbageførsel af sommerhusområde (kommuneplanlagt) | 326-2017-134990 |
| Bilag 2 - Sejerø - mulig udpegning af nye sommerhusområder på [adresse] 326-2017-134993 |
| Bilag 3 - Havnsø -mulig udpegning af sommerhusområde ved [adresse] 326-2017-134994 |